กระทรวงพาณิชย์ จับมือกระทรวงเกษตรและสหกรณ์ กำหนดแนวทางรองรับผลผลิตลองกองในประเทศ
นางมัลลิกา บุญมีตระกูลมหาสุข ที่ปรึกษารัฐมนตรีว่าการกระทรวงพาณิชย์ เปิดเผยว่า นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ มอบหมายให้ นายสินิตย์ เลิศไกร รัฐมนตรีช่วยว่าการกระทรวงพาณิชย์ พร้อมด้วยรัฐมนตรีช่วยว่าการกระทรวงเกษตรและสหกรณ์ ลงพื้นที่ติดตามสถานการณ์ผลผลิตลองกองในจังหวัดอุตรดิตถ์ เพื่อกำหนดแนวทางในการแก้ไขปัญหาตั้งแต่ต้นฤดูกาลผลิต ให้มั่นใจว่าราคาลองกองปีนี้จะอยู่ในเกณฑ์ดี  จากหารหารือร่วมกับหน่วยงานที่เกี่ยวข้อง พบว่า ผลผลิตในพิ้นที่เริ่มออกสู่ตลาดแล้วร้อยละ 20 และคาดว่าในเดือนกันยายน จะมีผลผลิตออกเพิ่มอีกประมาณ 11,000 ตัน  เพื่อเร่งกระจายผลผลิตออกนอกแหล่งผลิตกระทรวงฯ มีเป้าหมายดูดซับให้ได้ปริมาณ 5,500 ตัน นอกจากนี้จะเชื่อมโยงเครือข่ายกระจายผลไม้ออกนอกแหล่งผลิต ภายใต้โครงการบริหารจัดการผลไม้ปี 2564 สนับสนุนค่าบริหารจัดการกิโลกรัมละ 3 บาท ปริมาณ 3,000 ตัน  การรณรงค์บริโภคผ่านร้านธงฟ้า 1,000 ร้านค้า และรถโมบายผลไม้ของกรมการค้าภายใน ปริมาณรับซื้อ 1,500 ตัน  เชื่อมโยงผู้ส่งออก ผู้รวบรวมและตลาดกลางสินค้าเกษตรรับซื้อ 500 ตัน  สหกรณ์การเกษตรทั่วประเทศรับซื้อไม่น้อยกว่า 500 ตัน และสนับสนุนเกษตรกรและผู้ประกอบการในการขายลองกองออนไลน์ โดยสนับสนุนกล่องบรรจุภัณฑ์ ขนาด 10 กิโลกรัมพร้อมสติ๊กเกอร์ส่งฟรี จำนวน 8,000 กล่อง จากมาตรการดังกล่าวพบว่าเกษตรกรได้รับราคาที่น่าพอใจ  สำหรับผลผลิตลองกองภาคใต้จะเริ่มออกในช่วงสิงหาคม – กันยายน โดยคาดว่าปีนี้จะมีผลผลิต 42,687 ตัน และภาคเหนือ 15,592 ตัน ขณะนี้สัดส่วนการบริโภคภายในประเทศอยู่ที่ร้อยละ 98 และส่งออกร้อยละ 2